Nous Biétrix, jadis feme de noble baron Hugon, duc de Bourgongne, et je Huguenin de Bourgongne, escuier, filz de ladicte Biétrix et dudit duc Hugon, faisons savoir à tous ceulx qui ces présentes leitres verront et orront, que nous donnons et avons donné à nos hommes et à nos femmes demourans à l’Isle, soubz nous et soubz noz hoirs seigneurs de l’Isle, jusques ez bornes cy dessoulz declairées, la franchise cy dessoubz nommée: c’est à savoir dès la fontaine de la Réaule jusques à la rivière de l’Isle, ainsi com la come porte pardessoubz Bossart jusques au chemin qui va à Annoul pardelez et autour les heez tangues à la pierre Ysambert, et des la pierre Ysambert tout autour les hayes tangues à l’entrée de la Louère, et dez la Louère la comme contravaul rez-à-rez des vignes de Sivry tangues à la croiz de Syvry pardessus les vignes de Syvry, pardevers l’Isle tangues au gué dessoubs la chaucyé de Disengi, et d’iqui tangues au poncel de Colmiers, et du poncel tout le rup contremont jusques à l’issue du bois d’Uille en hault, et du chief du bois d’Uille jusques au rup de l’estang d’Origny, et qui sont dittes partir les tierces de l’Isle et d’Origny, et du rup jusqu’à l’estang, et de l’estang ainssin com le chemin porte tangues au rup dessoubs Saincte-Colombe qui s’en va tangire an la rivière de l’Isle, nous avons franchy et franchissons dedans lesdictes bosnes nos diz hommes et nos femmes demourans à l’Isle soubz nous et soubz nos hoirs seigneurs de l’Isle, de taille que nous avyons sur eulx à nostre voulenté, à hault et bas, en biens meubles et non meubles, en telle manière que cil qui porra paier quinze sols de tornois les nous paiera pour raison de la franchise, et de plus ne les pouvons ne devons enfforcier ly plus pouvres ou ly moins puissans deux sols t., et dès les quinze sols t. jusqu’aux deux solz chascun des aultres selon ce que il aura et pora avoir en meubles et en héritaiges. Et voulons que quatre personnes soyent eslys, deulx de par nous ou de par nostre prévost ou chastellain, et deulx de par nosdiz hommes. Et cilz diz eslyz chascun an jureront sur sains evangilles, en nostre main, ou de nostre commandement, que ilz féallement garderont nostre droit et le droit de nosdiz hommes quant à getter et asseoir ladicte franchise. Et que ilz, avec nostre prévost ou chastellain, getteront quinze sols de tornois sur ceulx qui les pourront paier, sur le plus povre deux sols de t.; et des quinze sols de tornois jusqu’à deux solz ilz moyenneront par leur serment à leur acient et à leur conscience sur chascun selon ce qu’il aura. Et seront cilz quatre esliz de ceulx qui nous paieront la franchise de quinze solz de tornois. Et sont les devant dit denier gettiez et levez en tel point qu’ilz soient payez à nous ou à nostre commandement, chacun an huit jours devant la fête de Toussains: et des adont pour le deffault de ce que nous soit paiez nous porront gaigier et exploictiez jusques nous soyons paiez. Après, nous octroyons et quittons à nosdiz hommes et femmes, et à leurs hoirs demourans à l’Isle, soubz nous et soubz nos hoirs seigneurs de l’Isle, la mainmorte que nous avions sur eulx avant ceste franchise, en meubles et en héritaige; en telle manière que nous voulons et octroyons que de celles ou de ceulx qui en ladite franchise mourront sans hoirs de leur corps, les plus prouchain ou les plus prouchaine parens, qui par droit doivent ou devront hériter, ayent leur eschoite et leur descendue en toutes choses, meubles et héritaiges que li mort quelque part que il morra aura dedans les bosnes de ladite franchise; en tel manière que li diz parans ou parant, qui auront ladite eschoite ou descendue, seront de ladite franchise et y demourront, et nous paieront la rente de ladite franchise, si com il est contenu en ces présentes lectres. Et sont ainsi com li aultres de ladite franchise. Et ce cilz ou cil qui pour cause de prouchaineté ou ligneage devroient avoir l’eschoite ou la descendue de cellui ou de ceulx qui morront sans hoirs de leurs corps, ne voloient estre de ladicte franchise et demourer y, et faire les faiz de ladicte franchise, si com il est contenu en ces présentes lectres, nous voulons et octroyons que les aultres plus prouchains parens ou parent qui vouldroient estre de la dite franchise, ainsi comme il est contenu en ces présentes lectres, ayent l’eschoite ou descendue, jaçoit ce que ilz ne soient si prouchains en lignaige. Aprez, se aucuns homme ou femme de ceste franchise de l’Isle fait mansion ou demourance an noz aultres villes soubz nous ou aultre seigneur, ou en seignorie soubz aultre seigneur que nous, par mariaige ou pour marchander, nous voulons et octroyons que dès là où il sera ou demourra ou fera mansion il tiegne ses possessions et domaines qu’il aura en la franchise de l’Isle, en tel manière que il ou cilz qui luy tiendra ses possessions au lieu paiera à nous ou nostre commandement, ainsi com li autres demourans soubz nous en ladite franchise, et fera les faiz de ladite franchise selon ce qui est contenu en ces présentes lettres. Et voulons et octroyons que nostredit homme et femme de ceste franchise de l’Isle puissent leurs filles marier là où ilz porront et vouldront, et vendre à ceulx ilz vouldront, sauf le droit de ladite franchise sur celluy qui y acquierra ou sur ceulx qui y acquierront. Et voulons que ilz puissent acquerre d’autre part, sauf ce que les choses que ilz acquierront oultre les bosnes de ladite franchise sont de la condition de laquelle elles estoient devant ceste franchise. Après, les femmes qui viendront à mary en ladite franchise qui sans hoirs de leur corps morront, voulons, nous, que leur eschoite adveigne et descende à leur plus prouchain parent des choses qu’elles auront dedans les bosnes de ladite franchise, sauf le droit de ladite franchise, si com il est dit dessus, et sauve à nous et à nos hoirs, seigneurs de l’Isle, nostre droit, nostre mainmorte sur les chouses qu’elles auront oultre lesdites bosnes de ladite franchise. Et retenons à nous et à noz hoirs, seigneurs de l’Isle, tout le droit que nous avons, pouvons et devons avoir de taille et de main-morte, de justice, de seignorie, grant et petite sur les hommes, sur les femmes, sur leur mex, sur l’éritaige et sur les choses desdiz hommes et femmes que le prieur de l’Isle tient à l’Isle, ou fignaige et es appartenances de l’Isle, pour raison de l’esglise de Nostre-Dame-la Magdelaine de Vezelay, ou que il porroit avoir, et en ce mesmes et en ceste manière retenons, nous, sur les hommes et femmes, sur les choses, sur l’éritaige desdiz hommes et femmes donné comme dessus, que l’esglise de Nostre-Dame de Montréal a orendroit ou pourroit avoir à l’Isle, ne ou finaige a ces apartenances, fors que à ceulx esquelz nous avons donné esgalement ceste franchise, si comme il est dessus devisé. Se aucun deffor vient en ladite franchise en garentye ou en reffuge, nous le sumes tenu de garentir, de garder, de deffendre jusques à droit. Nous quittons à nosdiz hommes de l’Isle le service, les actions de la faux, de la fourche et du rateaul, et de la rente ou de la redevance de la messerie. Retenons à nous et à nos hoirs, seigneurs de l’Isle, à mettre le messier; et retenons à nous et à noz hoirs dessusdiz les corvées des charrues, si com ilz les ont acoustumé de payer ça en arriez. Nous ou nostre commandement mettrons chascun an en la saison le messier pour garder les biens de nosdiz hommes; lequel jurera sur sains evangilles qu’il gardera bien et loyalment leurs chouses et leurs biens, et fera ledit messier le serment où moustier de Sainct-George de l’Isle, chascun an, en la main de nostre commandement, présens nosdiz hommes. se, ilz y veulent estre. Nous octroyons à nosdiz hommes en nos boys d’Arvial leur usaige, si com ilz ont acoustumé de l’avoir ça en arriez. Et leur octroyons l’aubépin et l’espine, en tele manière que ilz en demanderont avant congié de prandre à nostre chastellain de l’Isle. Et se nostredit chastellain ne leur en done congié et ilz y fussent trovez coppant ou cuillant: ilz ne doivent pas être pris à achoison de nous, s’ilz pevent monstrer ou prouver suffisamment qu’ils en ayent demandé congié à nostre devant dit chastellain. Nous retenons dès orendroit que s’il advenoit par adventure que aucuns de noz borgois de ladite franchise se advoue ou fait advouer par aultre seigneur que par nous, encontre nous ou encontre noz hoirs seigneurs de l’Isle, et face borgoisie aultre part que à l’Isle encontre nous, ou encontre nosdiz hoirs, nous voulons expressément dès orendroit en ces présentes lectres retenons que cilz ou cil qui ce feront tantost, perdent leur bénéfice de ceste présente franchise, et que les biens meubles que ils auront eschéent à nous et â noz hoirs, ainssi comme y fussent avant ceste présente franchise. Après, nous ne povons prendre, ne faire prendre chez nosdiz borgois leurs litz, ne leurs gelines, se n’est pas besoing que nous soyons à l’Isle, ou que nous y ayons hostes. Et adonc ly quatre esluz, ou les troys, ou les deux, ou cil qui sera au lieu, prendront des litz et des gelines par la ville tant com il nous en conviendra, en tel manière que nous sons tenus de paier, pour le lit deux deniers t., et pour la geline six deniers t. Li cheval de nostre hostel sont hebergiez sur nosdiz borgois, pour chacun cheval payant en liiière et foing troys deniers t. Nous quittons à nosdiz borgois les gellines qu’ilz nous avoient acoustumé de paier; et nostre diz borgois avecques ce que dit est dessus doibvent à nous et à noz hoirs, chascun an à tousjours-mais, au terme dessus expressé, pour chascun beste trayant, ung moiton avoine. Et retenons pour nous et pour nosdiz héritiers toutes aultres rentes desquelz mantion n’est faicte en ces présentes lectres. Et nostre devant dit borgois regracians à nous la grâce et les biens dessusdiz, nous ont octroyé, de leur bonne volenté, sans contraincte se sont obligiez à nous que ilz mouldront à noz molins, et que ilz ne puissent mouldre leurs blez à aultres molins que à noz molins. Et ont voulu de leur approuve gré que cilz d’eulx qui li fera li nous amendera de cinq solz de tornois, pour chascune foiz qui le fera. Se nostre molins n’estoit en tel point qu’ilz ne peussent mouldre, ne habonder à eaulx en tel cas ilz mouldront là où ilz vouldront, sans achoison, jusques ad ce que nostre molin soient en point de mouldre et de habonder à eaulx, et leur mouldra l’on au vingtiesme. Et nous ont octroyé nostrediz borgois, chascun an, à tousjoursmais, ou moys de mai, le ban à l’Isle à vendre noz vins. Et ont voulu que nequuns aultres, fors que nous et nostre hoyrs, seigneurs de l’Isle, ne puissent pour ledit moys vendre vin en la ville de l’Isle, ne es appartenances, ne en lieu de ladite franchise, ne en appertement ne visiblement. Et que cilz ou cil qui le feront soient en nostre amende de soixante et cinq sols de t. Ces chouses dessusdites nous faisons à nosditz borgois et retenons nostre seignorie, nostre justice grant et petite, nostre droit, nostre hoost, nostre chevaulchie sur nosdiz borgois, sur leurs hoirs demourant à l’Isle soubz nous et soubz noz hoirs seigneurs à l’Isle et sur leurs choses. Et est assavoir que nostre chastellain, nostre prévost ou nostre commandement ja pour nous, au lieu pour oir les clams et les forfaiz, et pour cognoistre et pour deffinir des causes et pour faire justice et droit à ung chascun d’eulx, selon ce qu’il est accoustumé ça en arrier. Les amendes qui avant ceste franchise estoient à sept solz t., nous les mettons et trayons à cinq solz; l’amende de clam et du défault à vingt deniers de t.; l’amende de la beste eschappée à 5 d., et les aultres amendes demorront et sont tauxées, adjugées et levées si com elles ont esté ça en arrier. Nous establissons à l’Isle marchié le jeudy en la sepmaine, deux foires en l’an, une le mardy après la Penthecoste, l’autre le landemain de la feste Sainct-Andrier apostre. Nostre chastellain, nostre prévost ou nostre commandement et li quatre esliz tauxeront et admesureront les danrées de pain à vendre, et adjusteront les mesures et les pintes. Nous retenons pour nous et pour noz hoirs seigneurs de l’Isle l’esminaige du marchié, les ventes, l’essalaige du marchié, et tout le droit qui y append aux marchiés et foires. Ei sont tenus nostre borgois de cilz qui vendront aux marchiez de vendre et achater à la mesure du marchié en la hale que nous y avons faicte. Cette franchise, si com elle est dessus devisée, nous promectons en bonne foy, pour nous et pour noz hoirs, tenir et garder fermement, sans venir au contraire. Et voulons et octroyons que se nos ou nostre hoirs, par adventure que ja ne soit envenuz encontre, que nous fussions contrains par le conte de Chanpaigne, de cuy fié les choses meuvent, à tenir et garder les choses si com elles sont dessus dites. Cette fin de laquele chose nous, la devant dite Biétrix, et je, le devant dit Huguenins, avons mis nos seaulx en ces présentes lectres, faictes et scellées en l’an de Grâce mil deux cens sexante-dix neuf, ou mois de juignet.